SET ปิดบวก 3 จุด หลังตอบรับปัจจัยลบมากแล้ว ลุ้นพรุ่งนี้รีบาวด์แนวต้าน 1,530
SET ปิดบวก 3.19 จุด หลังตอบรับปัจจัยลบไปมากแล้ว และการขยายล็อกดาวน์ก็ไม่ได้เหนือความคาดหมาย หากไม่กระทบภาคการผลิตมากดัชนีฯแถว 1,510 น่าจะรับได้ วันนี้หุ้น Domestic play และกลุ่มแบงก์ปรับลง ขณะที่กลุ่มโรงกลั่นรีบาวด์ตามปัจจัยต่างประเทศ
2 ส.ค. 2564

นายสรพล วีระเมธีกุล ผู้อำนวยการอาวุโสฝ่ายวิเคราะห์หลักทรัพย์ บล.กสิกรไทย กล่าวว่า ตลาดหุ้นไทยวันนี้ปรับตัวขึ้นได้ในทิศทางเดียวกับตลาดหุ้นในภูมิภาคเอเชียที่รีบาวด์ราว 0.5-1% ตอบรับปัจจัยลบไปมากแล้ว และการขยายล็อกดาวน์ในประเทศก็ไม่ได้เหนือความคาดหมาย เพียงแต่ยังต้องจับตาว่าจะส่งผลกระทบต่อภาคการผลิตหรือไม่ หลังจากกระทบกับภาคบริการไปแล้ว หากไม่ส่งผลกระทบต่อภาคการผลิตเพื่อส่งออกในช่วงครึ่งปีหลัง (H2/64) มากนักก็เชื่อว่าดัชนีฯแถว 1,510 จุดน่าจะรับได้
ทั้งนี้ ยังต้องติดตามสถานการณ์การแพร่ระบาดไวรัสโควิด-19 ทั้งในประเทศและต่างประเทศอย่างใกล้ชิด ซึ่งขณะนี้ปัจจัยในต่างประเทศเริ่มดี ทำให้หุ้นในกลุ่มโรงกลั่นรีบาวด์ได้ ขณะที่หุ้นพวก Domestic play และกลุ่มธนาคารปรับตัวลง อย่างไรก็ดี มองว่าสัปดาห์นี้ดัชนีฯน่าจะรีบาวด์ขึ้นในช่วงสั้นๆ ได้
แนวโน้มการลงทุนในวันพรุ่งนี้ (3 ส.ค.) นายสรพล กล่าวว่า ตลาดฯยังมีโอกาสรีบาวด์ โดยมีแนวรับ 1,520 จุด ส่วนแนวต้าน 1,530 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
CPALL มูลค่าการซื้อขาย 3,206.99 ล้านบาท ปิดที่ 57.50 บาท ลดลง 1.50 บาท
AMR มูลค่าการซื้อขาย 2,353.99 ล้านบาท ปิดที่ 6.95 บาท เพิ่มขึ้น 0.05 บาท
PTT มูลค่าการซื้อขาย 2,343.37 ล้านบาท ปิดที่ 35.00 บาท เพิ่มขึ้น 0.25 บาท
CPF มูลค่าการซื้อขาย 1,631.42 ล้านบาท ปิดที่ 26.50 บาท เพิ่มขึ้น 0.50 บาท
TOP มูลค่าการซื้อขาย 1,430.62 ล้านบาท ปิดที่ 44.75 บาท เพิ่มขึ้น 0.75 บาท